Source: https://myzilina.sme.sk/c/6499618/sud-potvrdil-chocholacovo-dozivotie.html
Timestamp: 2018-01-17 05:08:45+00:00

Document:
Súd potvrdil Chocholáčovo doživotie - myzilina.sme.sk
ÚDAJNÝ DVOJNÁSOBNÝ VRAH SA OPÄŤ ODVOLAL
Súd potvrdil Chocholáčovo doživotie
Prípad údajného dvojnásobného vraha Romana Chocholáča putuje z jedného súdu na druhý. Okresný súd v Žiline potvrdil svoj rozsudok, ktorým Chocholáča odsúdil na doživotie. Opäť sa odvolal, a tak spis už po druhýkrát putuje na krajský súd.
16. aug 2012 o 13:20 Juraj Milo
ŽILINA. Chocholáč je obvinený z dvojnásobnej vraždy svojej tety a sesternice. V roku 2009 mal brutálne zavraždiť tetu Ivetu tým, že ju zbil a ubodal v jej rodinnom dome. Neskôr ju aj s autom hodil do Váhu. Jej dcéru Ivanu mal škrtiť a neskôr naložiť do auta, ktoré taktiež skončilo vo Vážskom kanáli. Keď auto padalo do vody, mala byť Ivana ešte nažive.
Prípad vrátili kvôli formálnym chybám
Potom, ako Okresný súd v Žiline Chocholáča odsúdil na doživotie, sa Roman odvolal. Prípad teda skúmal Krajský súd, ktorý v rozsudkoch našiel nezrovnalosti. „Prokuratúra a obhajoba mali na stole rozličné rozsudky s odôvodnením. Toto, samozrejme, napadol Chocholáčov obhajca
„Zistilo sa, že strany v konaní disponujú rôznymi písomnými vyhotoveniami súdu prvého stupňa,“ povedal sudca ako odôvodnenie vrátenia prípadu späť na okresný súd.
Súd potvrdil doživotný trest
Roman Chocholáč však týmto získal len čas. Prípad okresný súd preskúmal a svoj rozsudok potvrdil. „Okresný súd v Žiline odstránil formálne chyby. Výrok súdu ostal nezmenený,“ povedala hovorkyňa Krajského súdu v Žiline Anna Dudová Záborská.
Chocholáč sa však s rozsudkom ani tentokrát nestotožnil. Tak ako pri prvom výroku doživotného trestu, aj teraz sa proti rozsudku odvolal.
„Na základe odvolania bude spis predložený Krajskému súdu v Žiline na rozhodnutie,“ dodala Záborská. Podľa nej by sa spis v týchto chvíľach už mal na Krajskom súde nachádzať.
Chocholáča teda čaká ďalšie pojednávanie, ktoré rozhodne o jeho pobyte za mrežami.

References: Súd 
 súd 
 súd 

Súd 
 súd 
 súd